google/wiki40b huggingface dataset:
Läbimurde auhind matemaatikas

Läbimurde auhind matemaatikas (inglise keeles The Breakthrough Prize in Mathematics) on iga-aastane teadusauhind matemaatika valdkonnas. 
Auhinna asutasid 2013. aastal Juri Milner ja Mark Zuckerberg.
Auhinna rahaline suurus on 3 000 000 USA dollarit. Erandjuhtudel, kui nominendid on teinud uurimuse ühiselt, võib auhinda jagada. Statuudi järgi võib teadlane saada auhinna ka enam kui ühel korral. 
Varasemad laureaadid kutsutakse osa võtma järgmiste aastate auhinnakomiteede tööst.

Auhind "Matemaatika uued horisondid"

Lisaks auhinnale "Läbimurde auhind matemaatikas" antakse välja auhinda "Matemaatika uued horisondid" (mõeldud noortele andekatele teadlastele, auhinna suurus 100 000 USA dollarit).

Auhinnast keeldumise juhtum

2016. aastal määras auhinnakomitee (sinna kuuluvad teiste seas Maksim Kontsevitš, Simon Donaldson ja Terence Tao) kategoorias "Matemaatika uued horisondid" kolm auhinda, ühe neist määras Peter Scholzele. Scholze keeldus auhinda vastu võtmast
Augusta Riiklik Ülikool

Augusta Riiklik Ülikool (inglise keeles Augusta State University) oli ülikool Georgia osariigis Augustas. Ülikool tegutses 1985-2012.
Ülikoolis õppis üle 6900 üliõpilase (umbes 2012).
Jüri Šaraškin

Jüri Šaraškin (21. september 1938 Pärnu – 10. juuni 2019) oli Eesti purjetaja ja jääpurjetaja, rahvusvaheline mõõtja, purjekonstruktor.
Aastal 1978 sai ta MM-il jääpurjetamises DN-klassis 4. koha.
Ta lõpetas aastal 1957 Pärnu 1. Keskkooli ja aastal 1963 laevamehaanikainsenerina Tallinna Polütehnilise Instituudi.
Šaraškin oli teaduste kandidaat (PhD), arvutiteadlane. Ta oli Eesti esimese miniarvuti STEM üks loojatest.
Thomas Partey

Koondisekarjäär

Debüüdi Ghana rahvuskoondises tegi ta 5. juunil 2016 mängus Mauritiuse vastu.
Esimese värava lõi ta koondise särgis 1. septembril 2017 MM-i valikmängus Kongo vastu.
Ta esindas Ghanat rahvuskoondises 2017. aasta Aafrika rahvaste karikavõistlustel.
Viini jõgi

Viini jõgi (saksa keeles Wienfluss) on 34 kilomeetri pikkune jõgi, mis voolab 15 kilomeetri ulatuses läbi Austria pealinna Viini. Wienerwaldi lääneosas Rekawinkeli lähistelt lähtuv jõgi suubub Mandri-Euroopa pikkuselt teise jõe Doonau kanaldatud harusse Donaukanalisse. Jõe paremkaldal asub Schönbrunni palee esine väljak, vasakkaldal suudmes vanalinn Innere Stadt.
Jõge võivad kevaditi tabada üleujutused.
Karlsruue mõis

Karlsruue mõis (saksa keeles Karlsruh või Carlsruh) oli poolmõis Koeru kihelkonnas Järvamaal.
Mõis rajati 1869 Aruküla mõisast eraldatud alast.
Aardeleid

Aardeleid on peitleid, mis sisaldab väärismetallidest ehteid või münte või  hõbeda- või kullakange või muid väärismetallidest esemeid või vääriskive või muid sarnaseid väärtuslikke esemeid.
Murrutuslava

Murrutuslava on merelainete abradeeriva tegevuse läbi tekkinud pangaesine tasane peaaegu horisontaalne või mere suunas kaldu olev platvorm.
Murrutuslava teke näeb üldjoontes välja järgmine. Lained abradeerivad pankade jalameid, moodustades sinna murrutuskulpaid. Toetuseta jäänud panga ülaosa variseb alla ning peenestatakse ja kantakse lainete poolt minema. Pank taganeb maa suunas ning merepinnast madalamale tekib enam-vähem tasane platvorm.
Vastavalt sellele, kas meri tungib peale (transgressioon) või taganeb (regressioon), satuvad ka endised murrutuslavad sügavamale merre, kuhu lained enam ei ulatu või siis hoopis merepinnast kõrgemale, kus neid nimetatakse rannaterrassideks. Rannaterrasside uurimine võimaldab määrata merepinna kõrguse muutumise kiirust.
Charlestown (Nevis)

Charlestown on linn Nevise saare lääneküljel Saint Paul Charlestowni vallas, saare suurim asula ja halduskeskus.
Seal elab 1500 inimest.
Linnas on mitu alg- ja keskkooli, kolm muuseumi, raamatukogu, haigla ja sadam, kuid mitte lennujaama.
Mari Tarand

Mari Tarand (sünninimi Mari Viiding; sündinud 14. jaanuaril 1941 Tallinnas) on eesti raadioajakirjanik.
Ta lõpetas 1963 Tartu Riikliku Ülikooli eesti filoloogia žurnalistika eriharu. Tarand töötas ülikooli lõpust 2005. aastani Eesti Raadio toimetaja ja kommentaatorina. Ta on teinud 1964–1975 lastesaateid (sealhulgas "Kooliraadiot") ning Eesti-Soome tele-raadioviktoriini "Küsi, Helsingi-Tallinn" (1976), "Keskööprogrammi" luulesaateid ning keelesaateid ("Keeleminutid" ja „Keelekõrv”; 1994–2005). 
Kirjutanud dokumentaalfilmistsenaariume.

Isiklikku

Mari Tarand on Andres Tarandi abikaasa, Indrek ja Kaarel Tarandi ema, Paul ja Linda Viidingu tütar, Anni Kreemi ja Juhan Viidingu õde.
Tüse adeenium

Levik

Tüse adeenium kasvab Aafrikas Saheli piirkonnas (Senegalist Sudaanini), Aafrika ida- ja lõunaosas ning Araabia poolsaarel.
Ta kasvab pärismaisena Egiptuses, Tšaadis, Etioopias, Somaalias, Sudaanis, Keenias, Tansaanias, Ugandas, Kamerunis, Beninis, Elevandiluurannikul, Guineas, Malis, Mauritaanias, Nigeris, Nigeerias, Senegalis, Omaanis, Saudi Araabias, Jeemenis; naturaliseerununa Sri Lankal. Taime kultiveeritakse ka mujal Aafrikas, samuti Kagu-Aasias.
Taim kasvab savannis, peamiselt liivasel ja kaljusel pinnal, kuni 2100 meetri kõrgusel merepinnast. Ta eelistab poolkuiva kliimat.

Välimus

Taim kasvab 1–3 meetri kõrguseks. Tüvi on jämenenud, tüükaosa moodustab maapinna läheduses paksendi (caudex). Koor on sile, kahvatuhallikas-rohekas kuni pruun.
Lehed paiknevad võrsete tippudes spiraalsete asetuvate kobaratena. Leht on äraspidimunajas, terve servaga, nahkjas, 5–15 cm pikkune ja 1–8 cm laiune. Torujad õied on 2–5 cm pikkused; läbimõõt on 4–6 cm. Õiel on viis kroonlehte. Õied on roosad, kroonlehe keskosa on tihti heledam.

Paljunemine

Tüse adeenium on putuktolmleja. Õie viljastumisest vilja valmimiseni kulub 2–3 kuud.
Taime 11–22 cm pikkune vili on kukkur, mille moodustavad kaks alusel kokkukasvanud osakukrut. Vili on hallikas, otstest kitsam, avaneb pikisuunas. Pikergused lendkarvadega seemned on 10–14 mm pikkused.

Kasutamine

Taimemahl sisaldab mitmesuguseid mürke, eelkõige südametegevust kahjustavaid glükosiide ja aglükoone. Taime juurte ja okste mahlast tehakse jahipidamisel kasutatavat noolemürki.
Taimeosadest tehtud tõmmisega on ravitud muu hulgas suguhaigusi ja nahahaigusi ning tõrjutud täisid. Mahla on kasutatud hambapõletike ja põletikuliste haavade raviks.
Oksi kasutatakse ka kütteks.
Parasvöötmes kasvatatakse teda toataime ja bonsaina.
Teine Hiina-Jaapani sõda

Teine Hiina-Jaapani sõda (nõukogude ajalookirjutuses Hiina rahvavabastussõda) toimus aastatel 1937–1945 Hiina ja Jaapani vahel. Alates 1939. aastast loetakse seda osaks Teisest maailmasõjast.
Sõda lõppes Jaapani alistumisega 1945. aastal.

Sõja põhjused ja eeltingimused

Hiina–Jaapani sõja peamiseks põhjuseks võib pidada 20. sajandil Jaapani ühiskonnas toimunud kiiret arengut. Ühiskondliku struktuuri muutumine, majanduse elavnemine ja tööstuse kiire kasv, rahvastiku enneolematu juurdekasv ning poliitiliste struktuuride jäikus ja neis lokkav korruptsioon pakkusid soodsa pinna armee mõjuvõimu tugevnemisele ja soodustasid ekspansionistlike meeleolude levikut ohvitserkonna hulgas.
Oluline oli ka hirm Nõukogude Liidu mõjuvõimu tugevnemise ees piirkonnas, mis tõi kaasa ideed puhvertsooni loomisest Kirde-Hiinasse. Selle teostamiseks korraldasid Jaapani keiserliku armee noored ohvitserid oma algatusel juba 1931 niinimetatud Mukdeni vahejuhtumi ja seda ettekäändeks tuues korraldasid 1932. aastal Mandžuuria okupeerimise, moodustades seal Mandžukuo marionettriigi.
Hiina-suunalise ekspansiooni idee populaarsust suurendas Hiina Vabariigi enda sisemine nõrkus. Alates vabariigi väljakuulutamisest 1912. aastal oli Hiina olnud pidevate kodusõdade ja sisetülide tandriks. 1930. aastateks olid paljud Hiina piirkonnad mitte keskvalitsuse, vaid kohalike sõjapealike kontrolli all. Keskvalitsus ise oli sisuliselt sõjas Hiina Kommunistliku Parteiga.
Veel ühe sõja puhkemiseks vajaliku eeltingimuse lõi 26. veebruari riigipöördekatse läbikukkumine Jaapanis 1936. aastal, mis vähendas keiserlikus armees ainult Kirde-Hiina alade säilitamisele keskendunud Kōdōha fraktsiooni mõjujõudu. Sõjaväes muutus nüüd domineerivaks Toseiha fraktsioon, mis pidas oluliseks Jaapani mõjuvõimu laiendamist ka väljapoole juba Jaapanile kuuluvaid alasid, st Koread ja Mandžuuriat.

Sõja algus

Sõja ametlikuks alguseks peab enamus ajaloolasi 7. juulil 1937 aset leidnud vahejuhtumit Marco Polo sillal, kus info puudulikust liikumisest tekkinud eksituse tõttu puhkes tulevahetus Hiina 29. armee ja Jaapani Hiina garnisoni armee vahel.
Kuigi vahejuhtum lõppes 9. juulil sõlmitud vaherahuga, jäi ebakindlus ja pinged kahe vaenupoole vahel püsima. Need lahvatasid täiemahuliseks konfliktiks sama aasta 25. juulil Hebei provintsis Langfangi linna juures puhkenud lahingus, kus vastamisi olid samad kaks armeed.
27. juulil 1937 sanktsioneeris Jaapani peaminister Fumimaro Konoe parlamendi heakskiidul sõjalise jõu kasutamise Hiina vastu.
28. juuliks 1937 tõrjus Jaapani Hiina garnisoni armee hiinlaste üksused Yungdingi jõe taha, saavutades kontrolli sõja esimese kokkupõrke keskmes olnud Wanpingi linna ja Marco Polo silla üle. Samal päeval alustati rünnakut Pekingile ja pommitati lisaks veel Nanyuani ja Beiyuani linnu.
30. juulil vallutasid jaapanlased Tianjini ja 8. augustil langes Peking. Kokku tuntakse neid juuli lõpust augusti alguseni kestnud jaapanlaste jaoks võidukaid lahinguid Pekingi-Tianjini lahinguna.
Cumberlandi laht

Cumberlandi laht on laht Baffini saare idakaldal. Idas on laht ühenduses Davise väinaga.
Lahe pikkus ida–lääne suunas on umbes  300 km, laius kuni 75 km, sügavus kuni 550 m.
Tiger Woods

Eldrick Tont Woods (tuntud hüüdnime Tiger Woods järgi; sündinud 30. detsembril 1975) on USA golfimängija.
Tiger Woods on läbi ajaloo parim golfimängija. Alates 2008. aastast on ta kõige rohkem teeniv sportlane maailmas. Woods on võitnud 79 PGA golfiturniiri.
Kesk-Aasia

Kesk-Aasia ja Sise-Aasia

Enne Teist maailmasõda tähistas eesti keeles mõiste Kesk-Aasia umbes tänapäeva mõistes Sise-Aasia SRÜ-st väljapoole jäävaid alasid: selle piirideks olid põhjas Tian Shan, Altai, Sajaanid ja Jablonovõi ahelik, idas Suur-Hingan. Mõnikord arvati Kesk-Aasia osaks ka Lääne-Turkestan, mille territoorium kattus suures osas tänapäeva mõistes Kesk-Aasiaga. Kesk-Aasiat tänapäevases mõistes nimetati Turaan.
Pärast Teist maailmasõda hakati vene geograafia eeskujul eristama Kesk-Aasiat (Средняя Азия) ja Sise-Aasiat (Центральная Азия). 
Lääne-Euroopa keeltes on enamasti vaid üks nimi, mis võib tähistada nii kitsamalt Kesk-Aasiat kui ka Kesk- ja Sise-Aasiat koos.
Kõmrikeelne Vikipeedia

Kõmrikeelne Vikipeedia (kõmri keeles Wicipedia Cymraeg) on Vikipeedia kõmrikeelne versioon.
Kõmrikeelne Vikipeedia sai alguse 2003. aasta juulis.
Seal on 105786 artiklit, millega see on artiklite arvult 61. keeleversioon.
18% kõmrikeelse Vikipeedia artiklitest on bottide loodud.
Integraallülitus

Integraallülitus (ingl k integrated circuit, lühend IC) on elektroonikalülitus, mis valmistatakse väikesel räniplaadil lülituse elementide integreerimise (lõimimise) teel lahutamuks tervikuks ühtses pooljuhttehnoloogia protsessis. Integraallülituse põhielement on isoleeritud paisuga väljatransistor (MOSFET), mille arv ühes lülituses võib ulatuda mitme miljardini.
Enamik integraallülitusi (nt mitut liiki protsessorid, mälulülitused) töötleb digitaalsignaale; analoogsignaale töötlevad  nt võimenduslülitused, sealhulgas operatsioonvõimendid, ja sensorid. Signaali liiki muundavad analoog-digitaal- ja digitaal-analoogmuundurid.
Integraallülitustena valmistatud elektroonikakomponente nimetatakse kiipideks (ka mikrokiipideks). Niisugused kiibid on endisaegsed passiiv- ja aktiivelementidena valmistatud komponendid (takistid, kondensaatorid, poolid, dioodid, transistorid) elektri- ja elektroonikaseadmete trükkplaatidelt  peaaegu täielikult välja tõrjunud, sest on kompaktsed, energiasäästlikud ja töökindlad, samuti lihtsustavad oluliselt seadmete kavandamist ja valmistamist.
Tri Repetae

Looming

Album juhatas sisse uue faasi ansambli loomingus. Sean Boothil ja Rob Brownil õnnestus esmakordselt end traditsioonilistest struktuuridest lahti murda ning näidata uusi suundi elektroonilises muusikas. Enamik palu koosneb üsnagi abstraktsest murtud rütmist (breakbeat). Need rütmid teevad vähehaaval läbi pisimuutusi ning uute kihtidena lisandub uusi rütmielemente, nii et üha enam tekib lühikesi meloodiaid. Tuntav on industriaalmuusika mõju metalse kõlaga mürade näol. Pala "Overand" on täiesti ilma löögita, kuuludes puhtalt ambient- stiili.

Ümbrisekujundus

Ümbrise on kujundanud inglise kujundajate kollektiiv The Designers Republic. Välisümbris on kuldses toonis; ansambli nimi on väikesel kleebisel. Ümbrisel on mitu töödeldud värvifotot masinadetailidest ja tehnilistest seadmetest.
CD infotrükisel on peenes kirjas märkus: incomplete without surface noise, vinüüliversioonil aga: Complete with surface noise.

Kriitika

Enamik kriitikuid tunnistas selle albumi suunda näitavaks teoseks, mille tähtsus ulatub ansambli arenguloost kaugemale. Ajakirjas Frontpage ilmus järgmine hinnang: "Autechre töötab välja – nii imelikult kui see ka ei kõla – täiesti omamoodi saundi ei millestki ja mitmekesisuses, mis on väga ebatavaline."
Albumi kogu tähendus elektroonilise muusika edasise arengu seisukohast ilmnes aga alles tagasivaates. Nii näiteks võttis saksa ajakiri Musikexpress albumi "Tri Repetae" märtsis 2005 1990. aastate parimate albumite nimekirja 49. kohal ühena viiest puhtalt elektroonilise muusika albumist.
Praegu nähakse selles albumis ansambli loomingu kõrgpunkti, sest seal õnnestus keerukust ja ligipääsetavust peaaegu täiuslikult ühitada. Varasematel albumitel "Incunabula" ja "Amber" oli struktuur veel suhteliselt lihtne, hiljem aga muutus ansambli stiil veel keerukamaks, nii et paljud fännid ei läinud sellega enam kaasa.
Christoph Sauser

Christoph Sauser (sündinud 13. aprillil 1976) on Šveitsi jalgrattasportlane.
Rumeenia ajalugu

Rumeenia ajalugu ülevaatena tänapäeva Rumeenia alade ajaloolistest sündmustest.

Bessaraabia ja Põhja-Bukoviina annekteerimine

Saksamaa ja NSV Liidu vahel sõlmitud Molotovi-Ribbentropi pakti tulemusena nõudis NSV Liit (Saksamaa diplomaatilisel toel) 1940. aastal Bessaraabiat Rumeenialt Nõukogude Liidule, ähvardades nõudmiste mittetäitmisel sõjalise invasiooniga. 28. juunil 1940 tungisid Punaarmee väed Bessaaraabiasse ja Põhja-Bukoviinasse ning okupeerisid ja annekteerisid alad.  2. juulil 1940 loodi nendel aladel Moldaavia NSV. Hertsa piirkond Rumeeniast liideti Ukraina NSV Tšernivtsi oblastiga.

Transilvaania loovutamine

30. augustil 1940 alistus Rumeenia Saksamaa ja Itaalia vahendatud nn Teise Viini kokkuleppe tingimustele, loovutades suure osa Transilvaania põhjaosast Ungarile. Põhja-Transilvania alad, pindalaga 43 492 km² ja rahvastikuga 2 578 100 (kellest 53,5% olid vastavalt 1941. aasta loendusele ungarlased).

Lõuna-Dobrudža loovutamine

7. septembril aga Craiova kokkuleppega loovutas Rumeenia osa Lõuna-Dobrudža aladest Bulgaariale.
Pärast 1940. aasta territoriaalseid kaotusi ja ebapopulaarsuse jätkuvat kasvu oli Carol sunnitud troonist loobuma ja nimetama kindral Ion Antonescu uueks peaministriks täieliku võimuga valitseda riiki kuninglike dekreetidega.
Rumeenia riiki juhtis tegelikult Conducator (juht) kindral Ion Antonescu, kes lootis, et liidus Saksa Riigiga saab Rumeenia kaotatud territooriumid tagasi. Liitudes Saksa Riigiga Kolmikpakti, palus ta Hitleril tuua Wehrmachti üksused Rumeeniasse, et kindlustada sellega oma maa neutraalne staatus.

Sõjategevus Balkanil

6. aprillil 1941 alanud Saksa vägede rünnakuga Kreekale alustasid Saksamaa, Ungari, Rumeenia, Bulgaaria ja Itaalia väed ka Jugoslaavia alistamist. 12. aprillil 1941 langes pealinn Belgrad ning vastupanu murti aga 18. aprilliks. Osa Jugoslaaviast jagati Saksamaa, Itaalia, Ungari, Bulgaaria ja Rumeenia vahel.
Rumeenial oli hindamatu maavara – nafta, mis oli Saksamaale sõjatööstusele vajalik, kuna algamas oli sõda NSV Liiduga ning kindlustas Wehrmachti tankidiviisidele vajaliku kütusetagavara. Samuti oli Rumeenia armee oli suurim kõikidest Wehrmachti Idarindel sõdinud liitlaste armeedest.
Muuseuminõukogu

Muuseuminõukogu on Eesti Kultuuriministeeriumi juures tegutsev nõukogu, mis annab nõu muuseumiseadusega seotud asjades.
2018-2021 on Muuseuminõukogu esimees Anton Pärn.
Muuseuminõukogu annab välja Eesti Muuseumide Aastaauhindu.
Anatoli Ljadov

Anatoli Konstantinovitš Ljadov (30. aprill/12. mai 1855 Peterburi – 15./28. august 1914 Borovitši lähedal) oli vene helilooja, muusikapedagoog ja dirigent.
Ta sündis muusikute peres ja esimese mitteametliku muusikahariduse sai ta oma dirigendist kasuisalt. 1870. aastal astus ta Peterburi konservatooriumi õppima klaverit ja viiulit. Varsti loobus ta pillimänguõppest ning keskendus kontrapunktile ja fuugale, säilitades siiski hea klaverimänguoskuse. Tema annet tunnustas teiste hulgas Modest Mussorgski ja ta suhtles lähedalt heliloojate rühmitusega Võimas rühm. Ta õppis kompositsiooni ka Nikolai Rimski-Korsakovi juhendamisel.
Alates 1878. aastast õpetas ta Peterburi konservatooriumis, tema õpilaste seas oli Sergei Prokofjev ja ka Mart Saar.
1884. aastal ta abiellus.
Waldemar Cierpinski

Waldemar Cierpinski (sündinud 3. augustil 1950 Ida-Saksamaal Neugatterslebenis) on Ida-Saksamaa kergejõustiklane (maratonijooksja).
In the Raw

"In the Raw" on Rootsi glam metal bändi Crashdïet albumilt "The Unattractive Revolution" pärit singel, mis ilmus 5. septembril 2007. Avanädalal jõudis see Rootsi singlite edetabelis 35. kohale.
Harilik saialill

Levila ja kasvukoht

Hariliku saialille looduslikuks levilaks on Euroopa. Eestis kasvatatakse kultuurtaimena. On vähenõudlik taim, mis kasvab edukalt ka poolvarjus.

Kirjeldus

Mahlaka, harunenud ja hästi lehistunud varrega 20–40 cm taim. Alumisel lehed on rootsuks ahenenud ja pool-varreümbrised, ülemised varrelehed rootsutud. Suured korvõisikud asuvad üksikult varte tippudes. Keelõite värvus varieerub kollakasvalgest erekollase ja tumeoranžini. Õisiku südamikus asuvad putkõied võivad olla värvigammas kollasest mustjaspruunini. Õitseb juulist külmadeni. 
Ratasjas vili koosneb hulgast erikujulistest seemnetest, millest välimised on kõverad, keskmised laiatiivalised ja sisemised pisikesed.

Kasutamine

Saialill on armastatud lõikelill ning võib nauditavana vaasis püsida umbes nädala vältel. Kasvatatakse ka ravim- ja värvitaimena. Saialillest valmistatakse teed, tinktuuri, salvi ja õli. Saialillel on haavu parandav ja põletikuvastane toime.

Kasvatamine

Rikkalik õitsemine algab juulist ja kestab sügiseni. Saialill elab üle ka esimesed külmad ja on koos lõvilõuaga üks viimaseid õitsvaid taimi hilissügiseses aias. Eesti oludes kasvatatakse saialille üheaastase suvelillena. Kasvamiseks sobib talle igasugune muld, kuid taim on ilus ja õitseb rohkelt päikeselisel kohal ja heas mullas. Esimesed õied on kõige suuremad.
Varjulisel kasvukohal või niiskes mullas võib kannatada seen- või muude haiguste tõttu. Kuna saialill kasvab lopsakalt kiiresti, võib teda kasutada peenra täitmiseks. 
Kõige kergem on teda paljundada seemnete abil, mis külvatakse avamaale või suurtesse pottidesse. Idaneb temperatuuril 15 °C 10–15 päeva. Külvata tihedalt ja harvendada vajadusel, siis saab tugevad, põõsjamad ja rohkesti õitsevad taimed suurte õitega. Sobiv vahekaugus on sõltuvalt sordist 15–30 cm. Kui soovitakse kasvatada saialille potis, siis on mõttekas külvata seemned kohe sinna ja hiljem, pärast seemikute tärkamist harvendada liigsed taimed välja. Külvamisest õitsema hakkamiseni kulub umbes kuus nädalat. Võib külvata paarinädalaste vahedega mitu korda kevadsuve jooksul, siis on ka sügisel kenad taimed aias ilusad vaadata. Saialill moodustab hulgaliselt seemneid ja külvab end ka ise. Isekülvist tärganud taimed ei pruugi enam sarnaneda emastaimega ning on sageli lihtsamad, kuid nii võib saada uusi huvitavaid hübriide.

Kultuur

Saialille peetakse truuduse ja sümpaatia sümboliks. Räägitakse, et prantsuse daamid tegid 15. sajandil väikesi bukette võõrasemadest ja saialilledest – neid nimetati suveniirideks ja need sümboliseerisid meenutamisväärseid õnnelikke hetki. Saialill on meeldinud luuletajatele, teda mainib oma loomingus isegi William Shakespeare.
Nikola Kljusev

Nikola Kljusev (makedoonia keeles Никола Кљусев, 2. oktoober 1927 Štip – 16. jaanuar 2008 Skopje) oli Makedoonia majandusteadlane ja riigitegelane. Ta oli aastatel 1991–1992 Makedoonia peaminister.
Ta lõpetas aastal 1953 Belgradi Ülikooli majandusteaduskonna. Aastal 1964 kaitses ta majandusdoktori väitekirja, teemaks "Investeeringute majandusliku efektiivsuse hindamise kriteeriumid ja meetodid".
Ta alustas oma teaduslikku karjääri Makedoonia Tööstuse Teadusliku Uurimise Instituudis. Aastatel 1960–1967 töötas ta Skopjes Majanduse Instituudis. Aastal 1972 sai ta Skopje ülikooli majandusteaduskonna professoriks. Aastal 1988 valiti ta Makedoonia Teaduse- ja Kunstiakadeemia liikmeks, ta oli Demograafiliste uuringute nõukogu esimees.
27. jaanuarist 1991 17. augustini 1992 oli ta Makedoonia peaminister. Tema juhtimisel võeti kasutusele Makedoonia dinaar. Samuti juhtis ta Jugoslaavia vägede väljaviimist Makedooniast. Lisaks oli ta 30. novembrist 1998 27. juulini 2000 Makedoonia kaitseminister.
XGP

Mudelid

GamePark planeeris lasta tootmisse kolm XGP mudelit; tippklassi XGP, keskklassi XGP mini ja odavama klassi XGP Kids.
Bruno Wetberg

Bruno Wetberg oli Liivimaa vaimulik 16. sajandi alguses, Tallinna toomhärra ning arvatavasti ka Saare-Lääne toomhärra. 
Bruno Wetberg pärines 15. sajandil Liivimaale asunud Wettbergide suguvõsa harust, ent ta oli abieluväline poeg. Tema sugulane oli Saare-Lääne piiskop Peter Wetberg (1471–1491) ning Saare-Lääne kapitlisse kuulusid veel kaks tema sugulast: toompraost Georg Wetberg ning poolvennast toomdekaan Johann Wetberg. 16. sajandi alguses oli Bruno Tallinna toomhärra ja võimalik, et ka Saare-Lääne toomhärra.
1504–1506 tegutses Bruno Wetberg Liivimaa indulgentsikampaania heaks ning pidas Narva ja Rakvere ümbruses jutluseid nii saksa kui mittesaksa keeles. Alates 1509. aastast oli Bruno segatud Johann Wetbergi, hiljem ka rüütel Hermann Soye plaanidesse, 1511. aastal viibis ta koos Johanniga Roomas. Johann Wetbergi ja Soye tegevus ja plaanid viisid ka Bruno vastuoludesse nii Saare-Lääne piiskopi Johannes Kieveli kui ka Liivimaa Orduga. 1514. aastal ta vangistati ning 1516. aastal kuulati ta üle. Ta väitis, et ei tea Saare-Lääne piiskopi ja orduvastastest plaanidest midagi ning tema edasine saatus on teadmata.
Günter Mittag

Günter Mittag (8. oktoober 1926 Stettin (tänapäeval Szczecin, Poola) – 18. märts 1994 Berliin) oli Saksa DV riigitegelane.
Günter Mittag oli pärit töölisperekonnast. 1943. aastal teenis ta lennuväe abiteenistuses. 1943–1945 õppis Saksa Riigiraudteel raudteelaseks. 1945. aastal astus ta Saksamaa Kommunistlikku Parteisse, millest 1946. aastal sotsiaaldemokraatide sundliitmise järel sai Saksamaa Sotsialistlik Ühtsuspartei.
1947. aastal sai ta Saksamaa Sotsialistliku Ühtsuspartei Greiswaldi piirkonna juhtkonna liikmeks, järgnevatel aastatel oli ta juhtivatel kohtadel kohalikus Saksa Vabade Ametiühingute Koondises. 1956. aastal lõpetas ta kaugõppes majandusõpingud ja sai 1958. aastal Dresdenis Liikluse Kõrgkoolis (Hochschule für Verkehrswesen) doktorikraadi.
1952. aastal asus Günter Mittag tööle Saksamaa Sotsialistliku Ühtsuspartei Keskkomitee aparaadis, kus ta esialgu oli instruktor ja 1953–1961 raudtee ja liikluse osakonna juhataja. Lisaks sellele oli ta aastatel 1958–1961 Keskkomitee Poliitbüroo juures asuva majanduskomisjoni sekretär.
1962. aastal sai Günter Mittag Saksamaa Sotsialistliku Ühtsuspartei Keskkomitee liikmeks. Alates 1966. aastast oli ta ka Keskkomitee Poliitbüroo liige. Alates 1976. aastast oli ta Keskkomitee majandussekretär. Lisaks sellele oli ta 1963–1971 ja 1979–1989 Rahvakoja (parlamendi) liige. 1973–1976 oli ta Saksa DV Ministrite Nõukogu esimehe esimene asetäitja. 1963. aastast kuulus ta Saksa DV Riiginõukogusse, 1979–1989 oli Saksa DV Rahvusliku Kaitsenõukogu liige.
Günter Mittag oli sotsialistliku plaanimajanduse pooldaja, kuid ta mõistis vajadust Saksa DV majandust reformida.
18. oktoobril 1989 vabastati Günter Mittag kõigist juhtivatest ametitest. 11–12. novembril 1989 arvati ta välja Keskkomitee koosseisust ja 23. novembril 1989 heideti välja Saksamaa Sotsialistlikust Ühtsusparteist. 1989. aasta detsembris võeti Mittag vahi alla, kuid vabastati varsti halva tervisliku seisukorra tõttu. 1991. aastal esitati talle uus süüdistus riigi raha kuritarvitamises, kuid 1993. aastal tunnistati ta tervislikel põhjustel vastutusvõimetuks.